SKRIFTLIG FORESPØRGSEL P-3611/00

af Enrico Ferri (PPE-DE) til Kommissionen

(15. november 2000)

Om: Gennemførelse af artikel 9 i direktiv 79/409/EØF i regionen Toscanas afgørelse nr. 184 af 27. september 2000

Kan Europa-Kommissionen oplyse, om afgørelse nr. 184 af 27. september 2000 fra Toscanas regionalråd sikrer en korrekt gennemførelse af artikel 9 i direktiv 79/409/EØF(1) om fravigelser fra principperne om beskyttelse af vilde fugle?

Denne regionale afgørelse har sit retsgrundlag i det nævnte direktiv samt i lov nr. 157 af 11. februar 1992, i rådsafgørelse af 21. marts 1997, i regionalafgørelse af 4. juni 1997 og i Toscanas regionallov nr. 70 af 11. august 1997. I overensstemmelse med denne retsramme har regionen Toscana som følge af alvorlige, kontrollerede og dokumenterede skader på dyrkninger og afgrøder anset det for hensigtsmæssigt at anvende artikel 9 i EØF-direktivet og inden for nøjagtige begrænsninger truffet afgørelse om at undtage arterne spurv og skovspurv, som ellers indgår blandt de arter, der skal beskyttes.

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(12. december 2000)

Ved Rådets direktiv 79/409/EØF af 2. april 1979 om beskyttelse af vilde fugle er der fastsat en ordning for beskyttelse af vilde fugle. Almindeligvis består der et totalt forbud mod fangst af vilde fuglearter. Dog er der i henhold til systemet for beskyttelse af vilde fugle som fastsat i direktivet tilladt en række fravigelser herfra. I direktivets artikel 9 er opregnet de krav og betingelser, der gælder i forbindelse med fravigelser fra direktivets bestemmelser.

1. Medlemsstaterne kan af nedenstående grunde fravige bestemmelserne i artikel 5, 6, 7 og 8, såfremt der ikke findes nogen anden tilfredsstillende løsning: a) af hensyn til den offentlige sundhed og sikkerhed, af hensyn til sikkerheden for luftfarten, for at

hindre omfattende skader på afgrøder, besætninger, skove, fiskeri- og vandområder, for at beskytte flora og fauna; b) i forsknings- og undervisningsøjemed, for at genoprette og forny bestanden samt for at muliggøre opdræt i forbindelse med de her nævnte formål; c) på strengt kontrollerede betingelser at tillade selektiv indfangning, besiddelse eller enhver anden fornuftig anvendelse af bestemte fuglearter i mindre mængder.

2. I undtagelsesbestemmelserne skal anføres: de arter, der er omfattet af undtagelserne, de tilladte fangst- eller drabsmidler, -indretninger eller -metoder, de risikovilkår samt de omstændigheder med hensyn til tid og sted, under hvilke sådanne undtagelsesbestemmelser kan meddeles, den myndighed, som har bemyndigelse til at erklære, at de fastsatte betingelser er opfyldt, og til at træffe afgørelse om, hvilke midler, indretninger eller metoder der kan bringes i anvendelse inden for hvilke grænser og af hvilke personer, den kontrol, der skal føres.

For at kunne vurdere overensstemmelsen med Rådets direktiv 79/409/EØF i forbindelse med konkrete fravigelser, som myndighederne har godkendt, er det nødvendigt at kontrollere, hvorvidt disse fravigelser har opfyldt de ovennævnte krav og betingelser. På grundlag af de oplysninger, som det ærede medlem er fremkommet med, har Kommissionen endnu ikke tilstrækkelige oplysninger til at kunne undersøge, hvorvidt deliberazione fra lokalregeringen for Regione Toscana af 27. september 2000, i henhold til hvilken der godkendtes en fravigelse, for så vidt angår de vildtlevende fuglearter Passer Italiae og Passer Montanus, er i overensstemmelse med Rådets direktiv 79/409/EØF, og kan derfor heller ikke besvare forespørgslen på indeværende tidspunkt. Kommissionen anmoder derfor venligst det ærede medlem om at fremkomme med yderligere enkeltheder.

Kommissionen er imidlertid opmærksom på, at disse betingelser almindeligvis ikke overholdes fuldt ud i den italienske lovgivning. Den ordning med hensyn til fravigelser, der er fastsat i den italienske lovgivning, er ikke i overensstemmelse med bestemmelserne i dette direktivs artikel 9. Kommissionen er af den opfattelse, at Italien ikke har efterkommet kravet om sikring af overholdelse af alle ordningens betingelser i bestemte situationer, hvor der er tale om undtagelser. Kommissionen har derfor henvist sagen til Domstolen, hvor sagen nu går sin normale gang.